khistorydata/jeongjo-sjw-relations huggingface dataset:
정조 17년
李勉兢以禁府言啓曰時囚罪人尹昌淳原情公事判付內考律勘處草記事命下矣尹昌淳京畿監司鄭昌順狀啓內凡山地龍虎內養山處勿許他人入葬明有法禁人家百步內毋得入葬又是法典尹昌淳妻葬使之刻期掘移當初冒犯入葬之罪所當論勘而係是朝官有非臣營所可勘處罪取考律文則大明律發塚條有曰若於有主墳地內盜葬者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣尹昌淳杖八十收贖奪告身三等放送何如傳曰允如有功議各減一等可也
정조 17년
李勉兢以義府禁言啓曰時囚罪人柳得恭鄭宗柱柳明觀李永夏鄭時養等原情公事判付內不爲發明諸人取考戊戌勘處之例區別石數分等草記論理照勘其外如有更査者更査照律至於加升斛上米一切不用爲言者文書不爲傳掌爲言者問于該曹如果然矣分揀事命下矣諸囚所供中鄭時養則米太欠縮不能發明照法勘繩無容更議柳得恭則移劃米太欠縮條之以實數報戶曹而終不聽施旋卽移職納供鄭宗柱柳明觀則斛上加升一不犯用納供李永夏則在官十八日先三日頒祿而文書初無傳受納供其所爲說俱有發明之端逐條行査於戶曹則回牒內以爲柳得恭在任時惠廳及別營移劃米太改量欠縮報本曹會減而餘數米爲九十九石太爲四十石此外又有頒祿時欠縮太而以加升條充報餘數又爲十三石五斗云鄭宗柱在任時頒祿欠縮以加升條充補餘數猶爲四十五石而遞去時只以遺在實數傳掌於交代官斛上加升初無升合犯用之事云柳明觀在任時辛亥壬子流來欠縮米一百二十七石四斗太五十七石九斗其時傳掌文書與欠縮件記中俱爲昭然載錄而斛上加升官員元無犯用之事以此充補其外欠縮若是夥然而惠廳別營米太輸來上下之後欠縮實數米爲八十一石二斗太爲三十石十三斗故屢次論報戶曹則豈有不主管上下而論報欠縮之理云李永夏在任時先三日頒祿後卽爲他司相換前後居官不滿二十日故初無與前官文書相受之事只以頒祿欠縮之數及捧上文書傳受於交代官云矣以査牒觀之李永夏文書之初不傳受明白無疑鄭宗柱頒祿時欠縮雖云米四十五石在任不過六朔斛上加升初不犯用其所發明綽有可據柳得恭頒祿時欠縮不過太十三石零而他倉移劃條欠縮比諸新捧米太頒祿時欠縮大有異焉自初從實數報戶曹尙在相持未了之中則反覆參互亶合原恕竝分揀放送至於柳明觀加升斛上之不爲犯用雖與鄭宗柱無異兩年在任前後欠縮至爲二百九十石之多趁未收殺之罪在所難免取考戊戌勘處之例則大明律錢兩互相覺察條有曰凡倉庫官吏皆得互相覺察若侵欺盜用係官錢糧已出倉庫而失覺察者杖一百大典通編推斷條有曰犯私罪杖一百決杖告身盡行推奪雜令條有曰王府決杖者代以金贖矣鄭時養柳明觀等各杖一百收贖告身盡行追奪放送何如傳曰允如有功議各減一等可也
정조 17년
李勉兢以義禁府言啓曰時囚罪人李栢然安經心姜皆以草記照律事命下矣李栢然京畿監司鄭昌順狀啓內李栢然以陵幸時道路橋梁差使員上京仍留京第猝稱落傷屢度催促終不還官同行差員未見落馬之狀射班進參亦無言病之事而忽地托病巡行當到而初不來待秋務方殷而全無顧念看坪執災全委下屬其意不過旣得防禦履歷不欲久居殘邑而然用意規免已極不美徒煩關促有乖體統如此之人宜施厭避之律其罪狀令攸司稟處政院啓辭內密符事體何等至重而交龜之後無端稽滯以至半日今因本院之提飭始爲替納事未前有萬萬駭然罪取考律文則大典通編外官職條有曰守令厭避殘薄赴任後圖遞者各其地限三年徒配大明律制書有違條有曰凡奉制書有所施行而違者杖一百名例有曰二罪俱發以重者論大典通編推斷條有曰犯私罪杖一百以上之罪告身盡行追奪守令竄配勿以所莅邑定送事向因臺臣所啓旣蒙允許李栢然告身盡行追奪京畿豐德府中連驛限三年定配而以狀啓及政院啓辭具罪目依例發遣府書吏押送配所安經心傳旨內日前右議政金憙箚子有還送之命而謂以正書疏箚修正以入旣傳之後還爲推來事未前有極爲未安拿問嚴處罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣安經心杖八十收贖奪告身三等放送姜觀其所供丁未九月除拜倉官戊申十二月移職而頒祿時欠縮以斛上加升充補遞職後文書以無欠傳掌云如非囚供之爽實必是現告之差誤其在覈實之道不可遽爾照勘關問該曹更加査實後照律何如傳曰允有功議者各減一等而安經心公罪勘放至於李栢然卿等事萬萬駭然狀啓中厭避云云不但近於臆料設令眞箇厭避勘以當律卽其地定配乃是先朝受敎之載諸大典者則豈可以日前臺啓一時允可作爲永久遵行之典敢欲更張先朝受敎乎當該捧納承旨推考卿等遞差雖以來言之意其時一二守令處分卽賜反汗臺臣則不考法典輕易請改者由於年少生疎姑不致責而栢然則觀於渠供別無可罪之端文武上下官體邈雖曰自別訟理自有不易之法典曲直之間旣有所見則豈可含默於可否乎誠如道伯之說則如臺臣之請改金石之典者當請何律栢然罪名分揀後放送可也
정조 17년
傳于李勉兢曰該房承旨之不待發落乃敢書給功減議減等句語萬萬駭然當該承旨洪仁浩遞差
정조 17년
李勉兢以義禁府言啓曰尹昌淳杖八十收贖奪告身三等照律草記批旨內如有功議各減一等可也事命下矣其四代祖衡覺靖社功臣云功減一等杖七十收贖奪告身二等之意敢啓傳曰知道
정조 17년
李勉兢以義禁府言啓曰柳明觀鄭時養各杖一百收贖告身盡行追奪照律草記批旨內如有功議各減一等可也事命下矣柳明觀七代祖希霖扈聖功臣鄭時養四代祖勔保社切臣云竝功減一等各杖九十收贖奪告身四等之意敢啓傳曰知道
정조 17년
癸丑九月十八日未時上御重熙堂都承旨入侍時行都承旨洪明浩假注書鄭文始記注官金良倜記事官洪樂游以次進伏訖上命明浩讀公事書判付仍命退承史以次退出
정조 17년
行都承旨洪明浩坐直行左承旨林濟遠坐右承旨金履成坐左副承旨李勉兢坐直右副承旨南公轍內閣直同副承旨宋銓坐注書徐有聞病一員未差假注書朴鍾淳仕直鄭文始仕事變假注書李弘達仕
정조 17년
金履成以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
金履成啓曰大司憲曺允大掌令權儐持平趙恒鎭引避退待執義宋翼孝持平南涑牌招啓辭未下掌令姜鳳瑞在外監察茶時之意敢啓傳曰知道
정조 17년
李勉兢啓曰禁衛營將官來言今日本營軍兵日次私習云矣敢啓傳曰知道
정조 17년
李勉兢啓曰御營廳將官來言今日本廳軍兵日次私習云矣敢啓傳曰知道
정조 17년
洪明浩啓曰右副承旨南公轍今日不爲仕進卽爲牌招何如傳曰允
정조 17년
有政吏批判書金思穆進參判丁範祖在外參議李冕膺進同副承旨宋銓進以金履成爲承旨韓光植爲司諫李肇源爲副應敎李遇濟爲副校理林蓍喆爲兵曹參判徐謙淳爲漢城主簿柳星鎭爲典籍洪樂綏爲尙衣直長徐龍輔爲京畿監司振威縣令曺允植安山郡守趙鎭完相換
정조 17년
兵批判書鄭好仁進參判林蓍喆未肅拜參議睦萬中入直參知李師濂病左副承旨李勉兢進以趙圭鎭爲知事金商遠爲五衛將崔昌文爲慶熙將同知單洪瑞萬僉知單金宗煜兪漢宰金世徵副護軍李周顯副司直徐邁修洪義榮李龜雲副司果李貞運宋俊載竝單付副司正鄭文始付軍職事承傳
정조 17년
傳于宋銓曰成均館久任郞廳李肇源仍任前職前望單子入之
정조 17년
副應敎前望單子入之鄭東榦落點
정조 17년
宋銓啓曰新除授右承旨金履成卽爲牌招何如傳曰允
정조 17년
以兵曹參判望筒傳于宋銓曰旣有前望入之之命而亦無今政出代之敎則焉敢無端排望乎捧納承旨推考銓官處委折問啓
정조 17년
宋銓啓曰旣有前望入之之命而亦無今政出代之敎則焉敢無端排望乎銓官處委折問啓事命下矣問于吏曹判書金思穆參議李冕膺處則以爲臣等屢叨銓任觸事昏憒無往非罪兵參前望入之之後原單休紙還下政院出給本曹故認以當出之窠果爲擬望以入臣等矇然不察之罪益無所逃惶恐震越不知所達云矣敢啓傳曰原單之還下適乏點下之人也旣無差出之命而政院之以休紙還下等說言於該曹事雖微細後弊所關此必是司謁或掖隷誤傳之致令政院査治以啓
정조 17년
傳于南公轍曰京畿監司留待
정조 17년
以京畿監司徐龍輔敎書傳于李勉兢曰代撰文字之無敢溢美前此飭敎不啻申嚴觀此敎書近來之所未見其中多才且賢周公猶不兼稱賢字而粹面盎背金玉其質孟子之贊孔子詩人之詠文王也徐龍輔何敢當也其他引喩於思聖取倣於溫公猥雜雖甚特屬餘事內閣三字銜之體貌尤別於內制則豈敢應口信筆若是屑越乎當該知製敎金祖淳罷職辭朝不可踰日卽令當刻內改撰後捧傳旨
정조 17년
備忘記京畿監司徐龍輔下直長弓一張長箭一部賜給
정조 17년
李勉兢以備邊司言啓曰本司草記批旨內帥臣可堪不可堪民勢如何拯救爲當欲問於登筵時繡衣今旣坐罷該道句管堂上及有司堂上詳問於繡衣後卿其論理草記事命下矣問于喬桐御史尹致性則以爲該府使治績旣無按廉之事民間毁譽政治得失未知何如而民事酬酢之際觀其爲人似欠詳密難保其十分無慮至於民勢之如何拯救目下民情誠萬萬遑急故至有冒罪發倉之擧矣今者蠲恤之澤若是曠絶一島之內匹夫匹婦莫不遂其願且有越時移轉之命從此民心快紓幾皆安堵奠居而第念未寒之前民或織席賣杮爲連命之資而氷澌路阻之後貿遷亦絶不可不及此救濟而歲前公賑係是法外宜不敢擧論若使道帥臣量其緩急極力賙恤則開賑前庶皆全活云矣一島民命專付帥臣而御史旣曰似欠詳密難保無慮則來頭接濟之政有難責成該水使許𣷯改差其代令該曹各別擇差卽速赴任御史之方秋發倉雖涉過當民勢悶急可以推知如干棲畝之穀雖爲目下資活若至氷澌塞江貿遷路阻則一倍遑汲有難遲待開賑詳察事勢酌量緩急使之拔例救急俾無後時之患事嚴飭道帥臣何如傳曰允該帥臣改差事繡衣之言旣不以大不可爲言則此時難付生手依昨下批旨施行可也
정조 17년
李勉兢以訓鍊都監言啓曰本局別將吳載衡身病甚重勢難察任改差何如傳曰允
정조 17년
金履成以義禁府言啓曰時囚罪人安經心杖八十收贖奪告身三等照律草記批旨內公罪勘放事命下矣安經心杖八十以公罪收贖放送之意敢啓傳曰知道
정조 17년
敎京畿監司徐龍輔書王若曰風化宣餘三十州政軫自近之道懷保賴良二十石宜畀專制之才惟予簡心寄爾方面眷玆畿甸一路寔是標準四方陵園奉月遊之衣冠禮重灑掃山川列天作之襟帶勢壯控環密邇京師漢家重三輔之任先被王化周畿止千里之民矧重鎭纔設於華城而兼管有難於藩臬喬山之松栢茂矣益勤培護之方新豐之桑麻翳如尙須奠安之策官府之百事草創城池樓櫓之載營軍民之庶務方張錢穀甲兵之宜講雖是久任之日尙欠已就之功況當數遞之餘詎無未遑之歎顧其職孰非劇要在今日尤重揀掄惟卿觀津故家鑾坡雅望謹愼規度可期淸朝良臣重厚風儀堪稱法家弼士妙齡躋珥貂之列老成咸推卄載置金馬之班文華餘事南藩遺愛足驗靜簡之治西槎歸裝更著淸潔之譽玆授卿以京畿觀察使兼兵馬水軍節度使水原府留守開城府留守江華府留守巡察使卿其祗服寵命勉恢良圖明春近拜園之期宜思省邑弊之策方冬始泛舟之役亟究拯島民之謨至於黜陟之必公益殫乃力若其寬猛之交濟何煩予言自餘稟裁厥有典憲於戲撤我二品卿月往作有脚陽春藉爾一道福星要紓重宸宵旰故玆敎示想宜知悉知製敎金祖淳製進
정조 17년
癸丑九月十九日未時上御重熙堂右副承旨入侍時右副承旨南公轍假注書鄭文始記注官承膺祚記事官洪樂游以次進伏訖上曰京畿監司入侍賤臣承命出傳與京畿監司徐龍輔偕入進伏上曰喬桐事誠可悶卿其着意賙恤俾無捐瘠之患可也仍命退諸臣以次退出
정조 17년
行都承旨洪明浩坐行左承旨林濟遠坐右承旨金履成坐直左副承旨李勉兢坐右副承旨南公轍內閣直同副承旨宋銓坐直注書徐有聞仕一員未差假注書鄭文始仕直事變假注書李弘達仕
정조 17년
洪明浩啓曰來二十一日朝參日次矣敢稟傳曰停
정조 17년
宋銓啓曰備邊司郞廳來言今日賓廳日次而大臣身病不得來會云矣敢啓傳曰知道
정조 17년
洪明浩以弘文館言啓曰本館下番修撰臣李相璜以訓鍊都監從事官今日本營上下坐起時晝仕出去之意敢啓傳曰知道
정조 17년
癸丑九月二十日未時上御重熙堂都承旨入侍時行都承旨洪明浩記事官徐有聞記注官承膺祚記事官洪樂游以次進伏訖上命明浩讀公事書判付訖命退承史以次退出
정조 17년
行都承旨洪明浩坐行左承旨林濟遠坐直右承旨金履成坐左副承旨李勉兢坐右副承旨南公轍內閣直同副承旨宋銓坐直注書徐有聞仕一員未差假注書鄭文始仕直事變假注書李弘達仕
정조 17년
藥房提調徐有防副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道
정조 17년
洪明浩啓曰明日誕日相値視事頉稟之意敢啓傳曰知道
정조 17년
李勉兢啓曰來二十五日朝參日次矣敢稟傳曰停
정조 17년
洪明浩啓曰俄以前望誤傳事司謁或掖隷有査治以啓之命矣誤傳委折卽爲査實則掖隷於三昨日原單還下之時果以休紙還下誤傳以致本院之出給該曹莫重傳命有此錯誤萬萬驚駭臣等之矇然還給不勝惶恐而當該掖隷金商裕出付法曹從重科治之意敢啓傳曰知道
정조 17년
有政吏批判書金思穆進參判丁範祖在外參議李冕膺進同副承旨宋銓進以宋民載爲校理李復永爲同議禁趙宗鉉爲掌樂提調沈頤之爲觀象監提調沈縉漢爲典牲直長鄭冕綏爲景慕宮奉事閔致載爲元陵別檢金宗淳爲博川郡守鄭東愼爲長連縣監振威縣令曺允植安城郡守吳在斗相換
정조 17년
兵批判書鄭好仁病參判林蓍喆病參議睦萬中入直進參知李師濂病左副承旨李勉兢進副司直洪仁浩單付
정조 17년
傳于李勉兢曰近頗修擧云司僕正鄭東愼仍任前職其代各別擇差待下批當日辭朝
정조 17년
吏批再政以呂駿永爲長連縣監知義禁單李復永司僕正鄭東愼仍任事承傳
정조 17년
以景慕宮奉事望筒傳于李勉兢曰定式未久無難毁劃吏曹判書金思穆從重推考望筒勿施洪樂綏之代更爲擬入
정조 17년
宋銓啓曰今日政新除授守令待下批當日辭朝事命下矣博川郡守金宗淳當爲署經兩司除在外未署經引避退待外執義宋翼孝持平南涑大司諫尹㬦司諫韓光植卽爲牌招以爲擧行之地何如傳曰勳臣之孫人亦暸然除署經下送
정조 17년
吏批再政以尹淑基爲景慕宮奉事
정조 17년
洪明浩啓曰以濟州防禦使李喆運啓本風雲雷雨壇移安祭香祝下送事令該曹稟處莫重朝令不卽擧行惶恐待罪事傳曰勿待罪事回諭
정조 17년
宋銓啓曰施文用子孫起送之該道狀啓已於十數日前來到而自該曹尙無草記擧行之事致勤提飭其所奉行極爲稽忽兵曹判書鄭好仁推考警責何如傳曰允
정조 17년
以義禁府姜申大儞都囚徒傳于金履成曰已捧供者今日草記照律未捧供者捧供後亦以草記照律
정조 17년
李勉兢以備邊言啓曰西北年例下送木綿去核與襦紙衣自本司依數準式捧上別定禁軍次第分送各該道之意敢啓傳曰知道
정조 17년
李勉兢以訓鍊都監言啓曰謹依今月初二日所下傳敎星州故忠臣李士龍八代孫應俊自本局備糧馬今已招待爲先勸武軍官差定使之肄習弓馬之意敢啓傳曰知道待其肄藝卽爲草記施文用子孫上來與否尙無皁白令政院問于該曹以啓可也
정조 17년
李勉兢以禁衛營言啓曰依傳敎故忠臣李士龍後孫中可堪弓馬者定將校備糧馬發送星州其七代孫光臣今已招來先付本營勸武軍官之意敢啓傳曰依訓局草記爲之可也
정조 17년
李勉兢以御營廳言啓曰謹依初二日傳敎故忠臣李士龍八代孫應權備糧馬率來於星州牧上峙村卽付勸武軍官爲先使之肄習武技之意敢啓傳曰依訓局草記爲之可也
정조 17년
李勉兢以御營廳言啓曰本廳千摠趙岱身病甚重勢難察任改差何如傳曰允
정조 17년
金履成以義禁府言啓曰京畿監司鄭昌順狀啓內坡州牧使李栢然罪狀令攸司稟處事啓下矣李栢然今方待命卽爲拿囚之意敢啓傳曰知道
정조 17년
宋銓以義禁府言啓曰日前因時囚罪人姜原情啓目有草記照律之命而以其發明之有據令戶曹更加査實後照律之意自本府草記蒙允使之査報矣觀其査牒則以爲姜在任時自丁未秋至戊申冬頒祿上下欠縮之數以斛上加升連爲充秿戊申臘月遞職之時文書依例傳掌而己酉三月交代奉事李義度傾庫頒祿之後所逋米爲二百四石零太爲一百八十七石零謂以姜在任時捧上之穀分排列錄於姜等內員役等名下而其時員役無生存在京者交代奉事李義度亦已作故旣乏可考之文又無質問之處云矣姜在任之時頒祿欠縮旣以斛上加升充補文書無弊傳掌而及至遞職四朔之後所縮米太移錄於前官者殊涉可疑委折所當更査而李義度旣已作故員役亦無見存者則今不可諉罪於姜合有原恕之道分揀放送何如傳曰保放令戶判登對時稟處
정조 17년
義禁府啓目廣興倉前主簿申大儞金載華等原情云云問目內辭緣泛稱遲晩竝只刑推得情何如判付啓申大儞段欠縮數過二千石納供則不可循例照勘戶判後日登對時詳考文書稟處大儞段保放爲旀金載華段比之大儞不可同日而語不必査問該曹依同罪他囚例功議區別勘放後草記爲良如敎
정조 17년
宋銓以義禁府言啓曰時囚罪人申在維草記照律事命下矣申在維傳旨內大同米七百餘石昨始入倉而看品米色則極爲麤劣乃是還穀之最下者大同卽新結之所捧則以還未代納已萬萬驚駭近來飭令截嚴而猶有此冒犯者尤極無嚴且欲以還穀代納則春初足可上納而拖至八月始爲裝載亦涉可怪拿問處之罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣申在維杖一百收贖告身盡行追奪放送何如傳曰與不待朝令無端愆限之守令大有間焉民勢也治績也俱合可恕而法則行矣以功罪區別功議放送仍令明日還官可也
정조 17년
刑曹啓目粘忠淸監司李亨元旣已遲晩所當照律是白乎矣係是二品不敢擅便上裁何如判付啓功議區別照律爲良如敎
정조 17년
癸丑九月二十一日午時上御誠正閣藥房入診入侍提調徐有防副提調洪明浩行左承旨林濟遠右承旨金履成左副承旨李勉兢同副承旨宋銓記事官徐有聞假注書鄭文始記注官承膺祚記事官洪樂游檢校直閣南公轍以次進伏訖有防等曰聖體若何上曰日間膈氣頗甚昨今則稍勝矣有防等曰王大妃殿氣候何如上曰一樣矣有防等曰惠慶宮氣候何如上曰一樣矣有防等曰醫官待令矣上曰置之上曰朴春源前例考見乎有防曰無可據前例或因特敎矣上曰後日入侍詳考更稟可也仍命書傳敎曰政官牌招開政又命書傳敎曰今日政新除授守令等下批當日辭朝仍命退諸臣以次退出
정조 17년
行都承旨洪明浩坐行左承旨林濟遠坐右承旨金履成坐直左副承旨李勉兢坐直右副承旨南公轍內閣直同副承旨宋銓坐注書徐有聞仕一員未差假注書鄭文始仕直事變假注書李弘達仕
정조 17년
大殿內閣政院玉堂朝廷二品以上六曹堂上兩司長官宗親單子問安答曰知道王大妃殿惠慶宮中宮殿元子宮內閣政院玉堂口傳問安答曰知道
정조 17년
李勉兢啓曰御營廳將官來言今日本營軍兵日次私習云矣敢啓傳曰知道
정조 17년
洪明浩以禮曹言啓曰今此大殿誕日諸道封進方物中咸鏡道觀察使金華鎭北關出巡故本營方物咸興府判官代行封進矣啓本中以本府判官洪彝浩書入之意敢啓傳曰知道
정조 17년
洪明浩以禮曹言啓曰今此大殿誕日諸道所封箋文中龜城府使李身敬雖非應封官以別軍職封箋矣一體看審捧入之意敢啓傳曰知道
정조 17년
癸丑九月二十二日巳時上御重熙堂右副承至入侍時右副承旨南公轍記事官徐有聞記注官金良倜記事官洪樂游以次進伏訖上命公轍讀公事書判付訖命退承史以次退出
정조 17년
行都承旨洪明浩坐左承旨金履成坐直右承旨李冕膺未肅拜左副承旨金翰東在外右副承旨金祖淳未肅拜同副承旨宋銓坐直注書徐有聞仕一員未差假注書鄭文始仕直事變假注書李弘達仕
정조 17년
洪明浩啓曰明日國忌正日相値視事頉稟之意敢啓傳曰知道
정조 17년
金履成啓曰中樞府錄事來言判府事金鍾秀自楊州今方上來云係是大臣去就敢啓傳曰知道
정조 17년
洪明浩啓曰卽者校理鄭尙愚以其親病陳疏徑出原疏以國忌正日纔已退却矣所當直捧禁推傳旨而此與無端徑出有異推考警責何如傳曰允
정조 17년
傳于洪明浩曰金判府事入侍事遣史官傳諭
정조 17년
傳于洪明浩曰金判府事入侍
정조 17년
金履成啓曰大司憲曺允大掌令權儐持平趙恒鎭正言李重蓮引避退待已至多日尙未處置事甚未安大司諫尹㬦持平南涑卽爲牌招以爲處置之地何如傳曰允
정조 17년
以大司諫尹㬦持平南涑牌不進罷職傳旨傳于金履成曰只推
정조 17년
金履成啓曰大司憲曺允大掌令權儐持平趙恒鎭引避退待執義宋翼孝未肅拜掌令姜鳳瑞在外持平南涑牌不進監察茶時之意敢啓傳曰知道
정조 17년
金履成啓曰金吾議讞何等審愼而申大儞爰情啓目縮太數爻六十石之十字四十石之十字皆以百字誤書至承判付中數過二千石之下敎而該堂今始覺察聯疏自首原啓目改付標以入疏本以齋日退却改付標之啓目不得已捧納而奏御文字固宜審察石數多少尤係肯綮有此錯誤事未前聞當該金吾堂上竝從重推考何如傳曰允
정조 17년
傳于洪明浩曰右副承旨聞有實恙許遞前望單子入之
정조 17년
傳于宋銓曰吏曹參議前望單子入之
정조 17년
吏曹參議前望單子入之李勉兢落點
정조 17년
傳于宋銓曰左承旨許遞
정조 17년
傳于宋銓曰承旨前望單子入之
정조 17년
承旨前望單子入之金翰東金祖淳落點
정조 17년
傳于宋銓曰明日當由逌瞻門展拜該房知悉
정조 17년
宋銓以吏曹言啓曰卽接通禮院牒報則明日景慕宮展拜敎是時左右通禮不可不備員而右通禮李羽逵呈辭在外云今姑改差其代口傳備擬以入之意敢啓傳曰知道
정조 17년
吏曹口傳政事以姜文會爲右通禮
정조 17년
宋銓以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 17년
金履成以義禁府言啓曰時囚罪人申在維杖一百收贖告身盡行追奪照律草記批旨內以公罪區別功議放送仍令明日還官事命下矣申在維曾祖思觀揚武原從功臣云功減一等杖九十以公罪收贖放送之意敢啓傳曰知道
정조 17년
宋銓以義禁府言啓曰時因罪人金載華原情公事判付內比之大儞不可同日而語不必査問該曹依同罪他囚例功議區別勘放後草記事命下矣取考律文則大明律錢糧互相覺察條有曰凡倉庫官吏皆得互相覺察若侵欺盜用係官錢糧已出倉庫而失覺察者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣金載華無功議云杖一百收贖告身盡行追奪何如傳曰聞戶判言與分揀諸人無異云依此勘放可也
정조 17년
金履成以義禁府言啓曰保放罪人金載華杖一百收贖告身盡行追奪照律草記批旨內聞戶判言與分揀諸人無異云依此勘放可也事命下矣金載華依鄭宗柱柳得恭例分揀放送之意敢啓傳曰知道
정조 17년
癸丑九月二十三日辰時上御誠正閣右承旨左副承旨入侍時右承旨金履成左副承旨李勉兢假注書鄭文始記注官金良倜記事官洪樂游以次進伏訖上命履成讀公事書判付仍命退承史以次退出
정조 17년
癸丑九月二十三日午時上御重熙堂判府事入侍時右副承旨南公轍記事官徐有聞記注官金良倜記事官洪樂游判府事金鍾秀以次進伏訖上命書傳敎曰內閣只有檢校直閣一人而聞有實恙番次苟艱云前檢校直閣金祖淳敍用鍾秀曰日間聖體若何上曰一樣矣鍾秀曰王大妃殿氣候何如上曰一樣矣鍾秀曰惠慶宮氣候何如上曰一樣矣鍾秀曰臣於向者適因身病無以暫留故不得不以動駕日徑尋鄕路昨日卽慶節也病勢雖未快差爲伸耿耿暫爲上來而譯院取才今番將了當而去矣上曰何日當了當乎鍾秀曰再明間似可了當還歸矣命退諸臣以次退出
정조 17년
行都承旨洪明浩坐左承旨金履成坐右承旨李冕膺坐直左副承旨南公轍坐右副承旨金祖淳內閣直同副承旨宋銓坐直注書徐有聞仕一員未差假注書鄭文始仕直事變假注書李弘達仕
정조 17년
大駕詣景慕宮入齋室內閣政院玉堂藥房口傳問安答曰知道
정조 17년
洪明浩啓曰今日展拜時承旨當爲備員而新除授左副承旨金翰東在外何以爲之敢稟傳曰前承旨南公轍今旣陪從仍任前職
정조 17년
洪明浩啓曰玉堂備員間視事頉稟之意敢啓傳曰知道
정조 17년
金履成啓曰禁衛營將官來言今日本營軍兵日次私習云矣敢啓傳曰知道
정조 17년
金履成啓曰御營廳將官來言今日本廳軍兵日次私習云矣敢啓傳曰知道
정조 17년
吏曹口傳政事以鄭履玉爲右通禮
정조 17년
洪明浩啓曰卽者中樞府錄事來言判府事金鍾秀今方下去楊州地云係是大臣去就敢啓傳曰知道
정조 17년
傳于宋銓曰明日抄啓文臣今月朔親試秋等朔試射爲之事分付
정조 17년
宋銓以備邊司言啓曰壯勇外營親軍衛節目修正以入之意敢啓傳曰知道
정조 17년
金祖淳以訓鍊都監言啓曰今九月二十四日景慕宮展拜時因兵曹節目金虎門軍三十名除出把摠李厚在哨官兪鉉商率領挾輦侍衛金虎門軍五十名哨官申大益率領出付排立當次營門還宮後還入直所而竝待標信擧行之意敢啓傳曰知道
정조 17년
金祖淳以御營廳言啓曰今九月二十四日景慕宮展拜時依兵曹啓下節目金虎門集春營入直軍各五十名除出大將臣李敬懋率領弘化門外分左右排立東營入直軍三十名除出該入直把摠崔命健率領宮大門外把守而竝待標信出用解嚴後各還本處入直之意敢啓傳曰知道
정조 17년
癸丑九月二十四日辰時上詣景慕宮展拜入侍時行都承旨洪明浩左承旨金履成右承旨李冕膺左副承旨南公轍右副承旨金祖淳同副承旨宋銓記事官徐有聞假注書鄭文始記注官承膺祚記事官洪樂游一提學鄭民始檢敎直提學徐有防徐鼎修以次隨駕上具翼善冠衮龍袍乘輿出交泰門永淸門明政門弘化門入逌瞻門詣御齋室少頃就板位行再拜禮仍詣宮內奉審訖還御齋室少頃乘輿出逌瞻門入弘化門明政門永淸門交泰門還內諸臣以次退出
정조 17년
金祖淳以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
李冕膺啓曰備邊司郞廳來言今日賓廳日次而領議政洪樂性左議政金履素右議政金憙俱有身病不得來會云矣敢啓傳曰關西年分狀啓昨夜見之今日次對使之稟處矣不爲來會以致民事回啓之遲滯昨夜口傳下敎若能明白知委於備局豈有至今坐待之勞乎當該坐直承旨從重推考如可强力依例來會事備局知悉傳于右相
정조 17년
以大司諫尹㬦司諫韓光植執義宋翼孝持平南涑牌不進罷職傳旨傳于李冕膺曰只推
정조 17년
李冕膺以弘文館言啓曰本館下番修撰臣李相璜以兼西學敎授今日儒生試取事晝仕出去之意敢啓傳曰知道
정조 17년
金祖淳以兵曹言啓曰同知中樞府事尹行貞身病猝重時月之內供職無路慶熙宮衛將洪瑞萬年老病痼難以持被云呈狀乞遞竝改差何如傳曰允
정조 17년
癸丑九月二十五日辰時上御暎花堂抄啓文臣親試入侍時行都承旨洪明浩左承旨金履成右承旨李冕膺左副承旨南公轍右副承旨金祖淳記事官徐有聞假注書鄭文始記注官承膺祚記事官洪樂游試官一提學鄭民始檢校提學徐有防徐鼎修原任直閣尹行任吏曹參議李勉兢副司直李翼晉金啓洛以次侍衛上具戎服陞座試官以下應射文臣等行四拜禮訖上命勉兢書題射畢收券訖命民始等考券出榜後施賞仍宣饌諸臣賡進御題訖民始曰露梁鎭旣屬本營之後其所擧行比前有異凡百規制當稍存鎭樣而所在還穀數少無以接濟鎭下居民欲行裒益之道畿內穀少無他推移聞廣州餉穀頗有移轉於近邑者云其中楊州果川所受合五百石自今秋捧置於該鎭以爲糶糴之地似無妨礙故敢此仰達矣上曰依爲之出擧條冕膺曰奏御文書所當審愼而今此戶曹草記之各間單行書呈大違格式戶曹判書沈頤之推考警責何如上曰依爲之出擧條仍命退諸臣以次退出
정조 17년
行都承旨沈煥之坐直左承旨金履成坐直右承旨李冕膺坐左副承旨南公轍受由右副承旨金祖淳內閣直同副承旨宋銓坐注書二員未差假注書宋知濂仕鄭文始仕直事變假注書李弘達仕
정조 17년
藥房提調徐有防副提調洪明浩啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 17년
宋銓啓曰卽者奉敎洪樂游以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 17년
傳于宋銓曰同副承旨入侍
정조 17년
傳于金履成曰左承旨入侍
정조 17년
金履成啓曰卽者注書徐有聞謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招何如傳曰允
정조 17년
注書徐有聞徑出代以宋知濂爲假注書
정조 17년
以黃海監司李祖承狀啓災實分等事傳于金祖淳曰有司堂上一人就議大臣登對稟處
정조 17년
金祖淳啓曰備局有司堂上尹行任持海西災實分等狀啓就議大臣後依下敎來待矣傳曰入侍
정조 17년
金履成啓曰合辭連日闕啓事甚未安除在外未署經外未肅拜執義宋翼孝司諫韓光植卽爲牌招大司憲曺允大掌令權儐持平趙恒鎭正言李重蓮引避退待已至多日尙未處置大司諫尹㬦持平南涑竝卽牌招以爲處置之地何如傳曰允
정조 17년
以大司諫尹㬦司諫韓光植執義宋翼孝持平南涑牌不進罷職傳旨傳于宋銓曰只推
정조 17년
宋銓啓曰大司憲曺允大掌令權儐持平趙恒鎭引避退待執義宋翼孝持平南涑牌招不進掌令姜鳳瑞在外監察茶時之意敢啓傳曰知道
정조 17년
金履成以備邊司言啓曰諸道舊還未捧之數多至二百二十三萬四十餘石而其中昨年未捧尤爲夥然如今豐登之時不可不捧三南則昨年未捧竝令準數收捧其餘諸道及海西稍實邑隨其數爻之多寡參以該道之穡事酌量磨鍊定數知委而必以最近年條收捧之意分付何如傳曰此亦民事詢問後欲決處者三十日次對進定於明日而此草記入侍時稟處可也
정조 17년
金祖淳啓曰明日次對兩司當爲進參除在外未署經外未肅拜呈告人員竝待開門牌招何如傳曰允
정조 17년
沈煥之以內醫院官員以都提調提調言啓曰駝酪粥自十月初一日當爲封進依前例擧行事預爲分付司僕寺之意敢啓傳曰知道
정조 17년
李冕膺以賑恤廳言啓曰中部大廟洞契任掌金光弼今月二十三日本洞路傍得一歲遺棄女兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
金履成以兵曹言啓曰今九月二十五日各廳堂下武臣朔試射時都摠府都事梁成龜李雨龍訓鍊院主簿李文耆柳漢源武臣兼宣傳官李敏植姜昌煥黃仁燁部將李秉玉等俱未滿四中依定式各決棍十度身病及呈辭受由人等退試次姑爲懸頉以入之意敢啓傳曰知道
정조 17년
金履成以禁衛營言啓曰來十月當九番右部左司屬全羅道五哨軍兵逢點實數六百五十二名已爲點閱整齊來十月初一日與內外各處入直將官軍兵等依例替代後舊軍放送之意敢啓傳曰知道
정조 17년
金履成以禁衛營言啓曰來十二月當九番右部中司屬全羅道五哨軍兵來十一月二十五日京中逢點依例準二朔立番之意本道監兵使處預爲知委何如傳曰允
정조 17년
金履成以御營廳言啓曰本廳來十月十一月兩朔應立後部中司屬京畿右道三哨黃海道二哨合五哨軍兵六百五十二名已爲逢點整齊矣十月初一日與左司軍兵替代立番後舊軍放送之意敢啓傳曰知道
정조 17년
金履成以御營廳言啓曰頃因特敎延安白川軍限年豐退番代以同道附近邑信川郡換番徵召今已調上點立而來十二月甲寅正月兩朔應立後部右司屬黃海道五哨軍兵十一月二十五日京中逢點十二月初一日與中司軍兵當爲替代立番矣十月十一日當換徵信川軍代亦以附近邑長淵軍推移作隊合成五哨之制趁期調送後形止狀聞事該道監兵使處知會之意敢啓傳曰知道
정조 17년
義禁府啓目釜山前僉使林栽洙豆毛浦前萬戶金性一原情云云林栽洙亦問目內辭緣泛稱遲晩所當請刑是白乎矣曾經宣傳官勿爲請刑載在大典通編議處爲白乎旀金性一亦問目內辭緣泛稱遲晩刑推得情何如判付啓初不知委狀啓不爲區別者極爲駭然兺不喩兩邊將雖曰水營所關京廳行關於鎭營則鎭營卽亦兵使管轄也以此以彼難免不飭不察之責當該帥臣罷職兩囚分揀放送爲良如敎
정조 17년
修撰李相璜箚曰伏以大司憲曺允大以臣志氣鹵下言議巽軟本不合於淸朝風憲之任自在通擬之初已有人言其難冒之實自靖之義日前疏末略已附陳伏想聖明庶幾俯燭昨日賓對有命召牌又降而鐵限在前承膺無路坐犯違傲恭竢處分非敢謂陳腐無當之疏可以裨修省求助之盛而重臣筵奏謂以應旨不實多少臚列譏切備至責之以應文斥之以塞責末以賓對之不參又謂之慨然臣滿心慙恧無地容措自來處義之外又添目下情勢由前由後其何可一刻晏然乎引嫌而退掌令權儐持平趙恒鎭等以臣等俱以無似待罪言地適當遇災之日伏承求助之敎草草陳腐之言無以仰答萬一而昨日賓對之牌同犯違傲之科筵臣所奏譏之以應文斥之以慨然臣等滿心慙恧尤無所容措以此情踪顧何敢晏然於臺次乎引嫌而退正言李重蓮以臣恣性鹵莽言議巽軟其於淸朝耳目之任豈或有一分堪承之望而特敎荐召之下他無暇顧雖不得不黽勉出肅迺者求助之敎誕降未效陳腐之言賓對之命繼下又犯違傲之科臣於是滿心慙恧無地自容伏見筵臣所啓則譏斥臺地遣辭深緊以陳疏而別無昌言塞責而擧皆違牌爲辭至請重推之典況如臣之初無一言而又犯違召者尤何敢一刻晏然於臺次乎引嫌而退求助之際無端違召至有人言勢難仍在請大司憲曺允大掌令權儐持平趙戄鎭正言李重蓮竝遞差取進止答曰省疏具悉處置事依施
정조 17년
奉敎洪樂游疏曰伏以臣於直中卽接家信臣母素患痰癖之症當此換節之時陟劇而越添食飮全却轉側須人臣自聞此報方寸煎灼按住不得玆敢忙陳短章徑出禁扃伏乞聖慈俯賜諒察亟遞臣所帶之職以便救護仍治臣擅離之罪以肅朝綱千萬幸甚省疏具悉爾其勿辭救護母病
정조 17년
左副承旨南公轍疏曰伏以臣昨日公退省見臣母則素患阿睹一倍添劇花霧翳塞幾不辨物此是積年沈痼之疾而復發於近日失攝之餘專意鍼藥若將見效而第緣臣職忝邇班夙夜不暇無他弟兄代以扶將調治之方每失其宜辛苦之症漸就難醫臣之情理可謂悶且迫矣目今證形實無一時離捨之望今日病不得依例仕進忙陳短章仰首鳴號於孝理之下伏乞亟遞臣職名以便救護仍治臣瀆擾之罪使朝綱肅焉臣無任云云省疏具悉爾其勿辭救護母病
정조 17년
癸丑九月二十六日巳時上御誠正閣藥房入診入侍時提調徐有防副提調洪明浩左承旨金履成同副承旨宋銓記事官徐有聞假注書鄭文始記注官金良倜承膺祚以次進伏訖有防等曰聖體若何上曰一樣矣有防等曰王大妃殿氣候何如上曰一樣矣有防等曰惠慶宮氣候何如上曰一樣矣有防等曰醫官待令矣上曰置之仍命書傳敎曰雖以無例勿論渠之久勤無異於今之白成一術業亦不讓古之卞誼和鍼醫朴春源加資又命書傳敎曰都承旨許遞前望單子入之待下批牌招察任仍命退諸臣以次退出
정조 17년
癸丑九月二十六日午時上御重熙堂右副承旨入侍備局有司堂上同爲入侍時右副承旨金祖淳假注書鄭文始記注官金良倜承膺祚有司堂上尹行任以次進伏訖行任曰此黃海監司李祖承災實分等狀啓也延安等六邑置之尤甚長淵等八邑置之之次瑞興等九邑置之稍實仍以爲事目災一千七百結外畓災六千八百結綿田災二百結特許加劃後錄諸條竝請令廟堂稟處矣其一新還之次邑之尤甚坊里四分一之次邑之之次坊里稍實邑之尤甚坊里五分一停退事也其一各樣新還毋論三等邑之次坊里三分一稍實坊里四分一相當穀準折代捧事也其一舊還稍實邑待備局知委分數徵捧之次邑限明秋停退事也其一各衙門所納保軍米太尤甚邑及之次邑之尤甚坊里每名二兩代捧之次邑之之次坊里稍實邑之尤甚坊里折半代錢事也其一谷山等十邑訓局所納砲保價布折半代捧禁御兩營價布就其木邊中折半代納海州等七邑三門軍價布純錢代納其餘各衙門及江都所送選武布勿論三等邑限明秋純錢代納事也其一大興山城餉還捧留本邑事也其一牙兵入防停止事也其一尤甚之次邑勿定配所事也其一推奴徵債限明秋防塞事也依下敎就議于大臣則領議政洪樂性以爲今年海西穡事獨被歉荒道臣分等與所請諸條極其精約竝爲依狀請施行而其中畓災之近七千結加請似過分數限五千結加劃三軍門保米之代捧谷山等邑價布之代捧軍需所關不可闊狹此則置之至於江都所送選武布限明秋純錢代納事許施爲宜云左議政金履素右議政金憙以爲別無異見云矣上曰依爲之尤甚之次邑保軍米太分數代錢事谷山等邑軍布折半代捧事數爻旣不夥然在小民爲惠最實亦爲依狀請施行可也出擧條仍命退承史以次退出
정조 17년
行都承旨沈煥之坐左承旨金履成坐右承旨李冕膺坐直左副承旨南公轍受由右副承旨金祖淳內閣直同副承旨宋銓坐直注書二員未差假注書宋知濂仕鄭文始仕直事變假注書李弘達仕
정조 17년
李冕膺啓曰來初一日輪對日次矣敢稟傳曰爲之
정조 17년
宋銓啓曰御營廳將官來言今日本廳軍兵日次私習云矣敢啓傳曰知道
정조 17년
李冕膺啓曰大司憲掌令一員持平一員未差執義宋翼孝持平南涑牌招不進掌令姜鳳瑞在外監察茶時之意敢啓傳曰知道
정조 17년
傳于宋銓曰大臣備局堂上引見
정조 17년
傳于金祖淳曰右副承旨入侍
정조 17년
傳于金履成曰朝筵聞北關捧舊還分排事始知辛亥壬子兩年條未捧之數少至于庚戌條矣更思同慶之歲當令小民知之豈可追捧於年久之後乎亦豈可次次積置以爲年年侵徵之資乎令道伯體朝家爲民同慶之本心親執考出名以庚戌條者舊還及公私債負一倂蕩滌後狀聞事令廟堂卽爲行會
정조 17년
宋銓以兵曹言啓曰依下敎黃海道上番騎兵中尤甚邑海州騎兵五名延安騎兵十一名給回糧下送而其中闕門把定軍以外處騎兵替立之意敢啓傳曰知道
정조 17년
宋銓以義禁府言啓曰薪智島前萬戶朴廷爀拿問嚴飭事傳旨啓下矣朴廷爀時在任所云依例發遣府羅將交代後拿來何如傳曰允
정조 17년
癸丑九月二十七日辰時上御誠正閣大臣備局堂上引見入侍時右承旨李冕膺同副承旨宋銓假注書鄭文始事變假注書李弘達記注官金良倜承膺祚左議政金履素右議政金憙水原留守李命植行司直鄭民始戶曹判書沈頤之左參贊洪秀輔兵曹判書鄭好仁行副司直徐有防吏曹判書金思穆禮曹判書閔鍾顯行副司直李秉鼎刑曹判書李得臣行副司直金持默李敬懋訓鍊都正趙心泰行副司直李漢豐開城留守金魯永行都承旨沈煥之副司直尹行任修撰李相璜以次進伏訖履素等曰日氣稍涼勞攘之餘聖體若何上曰一樣矣履素等曰王大妃殿氣候何如上曰一樣矣履素等曰惠慶宮氣候何如上曰一樣矣上曰各道舊還事昨見草記而今年年事雖曰大登毋論久近一例準捧則民庶恐難息肩故今日使之登對稟處矣履素曰本司舊還分排草記批旨有入侍稟處之命矣三南及統營昨年停退當此大登之時不可不及今充簿竝與京畿關東及三都而壬子一年條舊還一竝準捧江都則壬子條不過數十包限以辛亥條嚴飭準捧北道則限庚戌條關西則限辛亥條令兩道道臣商量穡事與民情量宜收捧海西則只於稍實邑以再昨與昨年條未捧準捧之意竝爲分付何如上曰依爲之出擧條履素曰卽見黃海監司李祖承所報則以爲本道穡事遽至大歉延安等五邑尤甚中最遑急者而元留庫穀簿太半虛殼災年新還決難準捧嗣歲之資實有絶巡之慮不可以除出補賑京司所納錢一萬五千兩限五六朔特許姑貸則庶可以貿遷他道之穀爲辭矣海西穡事延白等最被災荒外雖以其他列邑言之或有免歉處或有不能免歉處嗣歲之慮補賑之難誠如報辭且其所請之數不甚夥多而其所姑貸亦不過五六朔之間依所報許施以爲預先措辦之地何如上曰依爲之出擧條履素曰守禦使李文源今日進不進單子旣不懸頉而單子入啓之後始乃以病不進雖未知其實病之果如何而事體所在不可無警推考何如上曰勿推可也出擧條履素曰太倉欠縮之弊傳說狼藉而猶不知若是夥然今番戶判筵奏變通之後所逋實數現發於前後倉官金吾之供而其數恰過累千餘石揆以國綱萬萬寒心而其中申大儞所逋至於一千三百餘石之多尤是前所未有戶判旣以加等勘律仰請而判批下敎何等嚴截則該府之循例照律極爲駭然該府堂上從重推考使之更爲嚴加照律以爲懲後之地何如上曰依爲之出擧條命植曰本府中軍舊則騎馹中間忽復廢却每每雇借往來事甚不便諸道監營中軍竝皆騎馹此獨昔有今無宜有復舊之擧而驛馬事體重大敢此仰達矣上曰依爲之民始曰本營所屬鄕軍間年大比較時本營將官下去與該邑守令眼同試取自是規例而水原陞留府之後留守如非大臣卽崇品重臣本營將官旣是奉命之人與之同坐擧行之際必多有相妨難便之端此後則將官與本府中軍判官擧行之意定式何如上曰依爲之出擧條民始曰平倉所捧自納米卽是大同且係軍需所用故自前以精白米趁限畢納曾無麤劣愆期之弊矣近年以來吏緣爲奸皆以代錢收捧使倉主人冒犯貿米或以移轉還米苟充以納不但米色麤劣愆期不納許多奸弊愈往愈甚法意所在萬萬駭然此後若有代錢收捧或還米充納之擧則該邑守令隨現重勘之意爲先出擧條申飭何如上曰依爲之出擧條沈頤之曰太倉釐弊節目已爲啓下自今朔擧行至於軍監弊端幸不至於太倉倉官變通等事不必取倣於太倉惟監察監庫之有弊無益斛上加升之補縮無實員役等公私負債等諸條其弊與太倉無異此三條竝依太倉節目債弊別營別庫亦與軍廣兩倉同然蕩滌一款一體施行何如上曰依爲之出擧條好仁曰施文用子孫二人自該道起送而臣與各軍門將臣招見則二人中施有榮人亦可堪於弓馬之任故敢此仰達矣上曰先付一內付祿除本司使之肄射稍能成樣草記可也出擧條敬懋曰親臨試射頒賞事體何等嚴重而今番春塘臺頒賞時進排弓矢不但陳舊相雜多以不粧弓混頒此專由於該色兩郞廳常懷規避本色之心初不檢察之故事未前有誠極驚駭弓箭色郞廳李邦億吳在臣竝爲汰去何如上曰依爲之敬懋曰本寺財力淍弊賞格待令弓矢等種無以經紀造成在前如此之時多有甲冑價米請得之例今亦以二十部許劃以爲及時始造之地似好下詢大臣處之何如上曰大臣之意何如履素曰本寺無他物力之措辦而甲冑價請得亦有前例則似當依所請許施而二十部則未免太過減五部許施似好矣上曰依爲之出擧條仍命退諸臣以次退出
정조 17년
行都承旨徐鼎修內閣直左承旨金履成坐右承旨李勉兢坐左副承旨金翰東在外右副承旨金啓洛坐直同副承旨宋銓坐直注書徐有聞仕直一員未差假注書宋知濂仕事變假注書李弘達仕
정조 17년
傳于金啓洛曰右副承旨入侍
정조 17년
宋銓啓曰卽者修撰李相璜以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 17년
兵曹口傳政事副司直金祖淳
정조 17년
宋銓啓曰昌寧縣監洪秉周當日辭朝事命下矣兩司俱未署經云除在外未署外未肅拜呈告人員竝直牌招以爲署經之地何如傳曰允
정조 17년
以大司諫尹臒司諫韓光植執義宋翼孝持平南涑牌不進罷職傳旨傳于宋銓曰只推更爲牌招
정조 17년
傳于宋銓曰在外吏曹參判許遞前望單子入之
정조 17년
傳于徐鼎修曰吏曹參議前望單子入之待下批一體牌招
정조 17년
傳于金履成曰守令署經有命兩司未差之代政官牌招開政以在京無故人差出待下批牌招
정조 17년
有政吏批判書金思穆參判沈煥之參議李冕膺同副承旨宋銓進林蓍喆爲大司憲鄭毅祚爲掌令安廷善爲持平洪秀晩爲正言李在學爲戶曹參判魚用謙爲軍資正李翊永爲司僕主簿景慕宮奉事尹淑基尙衣直長洪樂綏相換成均博士單李錫心學正單韓啓翼學錄單洪宅柱
정조 17년
兵批判書鄭好仁進參判未差參議睦萬中入直參知李師濂病右副承旨金啓洛進呂善亨康晉三爲同知李鼎德爲慶熙將徐有秉爲慶尙左兵使文斗弘爲薪智島萬戶金壽亨爲助羅萬戶護軍金敬身權儐副司直曺允大黃昇源洪明浩林濟遠趙恒鎭副司果李重蓮同知成正离僉知金商遠訓鍊僉正朴思弼竝單付
정조 17년
傳于徐鼎修曰在外承旨許遞與未差之代前望單子入之待下批牌招察任
정조 17년
承旨前望單子入之徐鼎修李勉兢金啓洛落點
정조 17년
徐鼎修啓曰假注書鄭文始身病猝重勢難察任今姑改差何如傳曰允
정조 17년
傳于徐鼎修曰前注書徐有聞敍用口傳還付牌招察任
정조 17년
金履成啓曰昌寧縣監洪秉周當日辭朝事命下矣憲府則纔已署經而諫院則大司諫尹㬦正言洪秀晩牌不進獻納權坪在外正言李羲甲未署經只有司諫韓光植一人無以備員署經云何以爲之敢稟傳曰一司除署經諫臺兩人之無端違牌極爲駭然只推更卽牌招未署經人使之署前行公
정조 17년
傳于宋銓曰闕門出入豈有分授乎大抵禁闥則一也近來之臺臣由敦化門諸臣由金虎門中官之丹鳳門宮人之曜金門往來者卽謬規之謬規丙申初以古例之不然已有提飭其於留門時出入尤無一定之門則今日署經臺諫入來也承宣之忽請敦化門留門者極爲駭然雖以近日謬規言之臺臣入自敦化者出由金虎之於臺臣非迂路可知深夜請開不知正門之體重當該承旨遞差俾存古規
정조 17년
宋銓啓曰臣與左副承旨洪仁浩伴直矣纔已遞差伴直無人右副承旨金啓洛所當牌招而拘於廳規不得請牌何以爲之敢稟傳曰牌招
정조 17년
以咸鏡監司金華鎭狀啓災實分等馳啓事傳于李勉兢曰草記回啓
정조 17년
金啓洛以景慕宮都提調意啓曰本宮御覽植木帖子每四季朔修整以入矣今季朔則別無生枯之可以修整者御覽植木帖子姑不請出之意敢啓傳曰知道
정조 17년
金履成以備邊司言啓曰咸鏡監司金華鎭災實分等狀啓有草記回啓之命矣取見其狀本則富寧等二邑置之尤甚安邊等十三邑置之之次高原等九邑置之稍實仍以爲舊還雖稍實之邑實難竝督無論三等邑特許停捧後錄諸條竝請令廟堂稟處矣其一明川以南進俸吏姑許停止事也其一新還上交濟久置外尤甚邑三分一之次邑四分一稍實邑五分一相當穀準折代捧待明秋還作本色而他穀代唐米勿爲代捧事也其一北靑皮唐元數中限十分一還作唐米事姑許停止事也其一尤甚邑限明秋勿定配所事也其一推奴徵債限明秋防塞事也北道今年穡事雖遜於三南大勝於兩西道臣年分及所請諸條頗甚精約竝爲依狀請施行而似此稍豐之歲舊還之全數停捧極爲無謂且況庚戌條舊還特以同慶之意已下蕩減之命則朝家於北民惠澤優渥至矣盡矣辛亥壬子條舊還不過二千餘包己酉條中限三分二準捧之意分付何如傳曰允觀於狀辭可知穡事之不及於稍豐還上之新舊竝督事勢似難當依狀請施行而昨再昨年舊還不過二千餘包則年年陳置徒作奸竇反非爲民之意只此兩年條期於收捧事分付可也
정조 17년
金履成以義禁府言啓曰因本府啓目申大儞姜事有戶判登對時稟處之命矣卽伏見戶曹判書沈頤之所啓則倉官之犯逋者皆以斛上加升之初不犯用爲言而元數與加斛竝峙一庫則不爲犯用之說實爲難明之事俱無可原之端姜之兩年居職再捧稅穀遞去纔及四朔倉逋至於四百餘石則明是姜在任時所逋而渠旣已遞後出逋爲發明則準以逋欠還穀磨勘守令勘罪之例似有原怒之道至於申大儞則所逋米太爲一千三百石非但事未前有毋論不謹典守倉吏偸竊斛量欠縮如此倉官加等嚴勘然後似有今番筵稟變通之效爲辭而批旨內依爲之申大儞事聞甚驚駭在倉官之時所犯若此則典外郡將犯何許贓案乎嚴飭該府施以重律可也事命下故申大儞以沿邊充軍照律以入矣今因左議政金履素所啓申大儞更爲嚴加照律以爲懲後之地事擧條啓下矣姜戶判所奏旣有原怒之道云分揀放送申大儞取考律文則大典通編倉庫條有曰虛錄反作者徒三年定配又五年禁錮大明律那移出納條有曰凡各衙門收支錢糧等物監臨主守不正收正支那移出納者計贓準監守自盜論罪止杖一百流三千里名例有曰二罪俱發以重者論大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣申大儞從重論杖一百收贖告身盡行追奪又五年禁錮咸鏡道鍾城府流三千里定配以擧條及批旨內辭意具罪目依例發遣府羅將押送配所何如傳曰允如有功議各減一等可也
정조 17년
右副承旨金祖淳疏曰伏以臣於直中得接臣父臣履中瑞興府衙中所報則臣父宿病猝然添劇證形危篤神精昏迷傍人急報促臣歸護臣自聞此報方一飛越按住不得玆敢忙陳短章徑尋鄕路伏乞聖慈亟遞臣職以便救護仍治臣擅行之罪以肅朝綱千萬幸甚臣無任云云省疏具悉爾其勿辭往護父病
정조 17년
修撰李相璜疏曰伏以臣與校理臣宋民載有舅甥應避之嫌臣之所帶春秋兼銜揆以格例在下當遞玆敢援例陳章伏乞聖明亟命遞改以存公格焉臣爲任云云省疏具悉疏辭下該曹稟處
정조 17년
癸丑九月二十八日巳時上御重熙堂右承旨入侍時右承旨李冕膺假注書宋知濂記注官金良倜承膺祚以次進伏訖上命書傳敎曰受由承旨許遞前望單子入之待下批牌招察任上曰水原留守何當還官乎冕膺曰再明間欲還職次矣上又命書公事判付訖命退承史退出
정조 17년
癸丑九月二十八日巳時上御重熙堂京畿監司入侍時右副承旨金祖淳假注書鄭文始記注官金良倜承膺祚京畿監司徐龍輔以次進伏訖上命書榻敎曰景慕宮直長尹淑基尙衣直長洪樂綏相換上曰畿內年事何如龍輔曰今年本道穡事喬桐一邑之外大抵均豐而獨豐德西南郡南郡中三面介在延白喬三邑之間其所被災幾無異於三邑樂歲獨歉尤極可矜而特以隣近各面之擧皆登熟凡係軫恤之方雖不敢如例仰請其中民情之最關至切者亦不得不一番陳稟矣今年本邑御營廳軍適當十月至月之番次纔已徵番上來而其中三面居生者亦爲過半歉歲齎糧固已可悶而禁御兩營江都留餉之越海輸納其勢尤末如在前年事失稔之時以錢代納連有已例而代錢多寡一從時直高下而爲定矣今年市直稍歇米一石代錢四兩太一石代錢一兩五錢式折定輸送以舒三面之一分民力恐合事宜臨津餉穀之捧留本邑亦多近例一體依近例捧留似好故敢此仰達矣上曰依爲之出擧條仍命退諸臣以次退出
정조 17년
癸丑九月二十八日午時上御重熙堂都承旨入侍時行都承旨沈煥之假注書宋知濂記注官金良倜承膺祚以次進伏訖上命讀公事書判付又命書傳敎曰昌寧縣監洪秉周當日辭朝出榻敎上敎煥之曰守令如未署經則兩司卽爲牌招署經之意分付賤臣承命出傳上又敎曰畿伯如姑在闕中則豐德三面內御營廳上番軍幾名與否錄報于政院之意注書往傳可也賤臣承命出傳上命退承史以次退出
정조 17년
行都承旨徐鼎修坐左承旨金履成坐右承旨李勉兢坐直左副承旨金啓洛坐直右副承旨宋銓坐同副承旨鄭東愼坐注書二員未差假注書宋知濂仕洪樂游仕直事變假注書李弘達仕
정조 17년
金啓洛啓曰大司憲林蓍喆未肅拜執義宋翼孝掌令鄭毅祚呈辭掌令姜鳳瑞在外持平南涑安廷善傳旨未下監察茶時之意敢啓傳曰知道
정조 17년
徐鼎修啓曰新除授左副承旨金翰東時在慶尙道安東地斯速乘馹上來事下諭何如傳曰允
정조 17년
徐鼎修啓曰假注書洪樂游仍察廳任何如傳曰允
정조 17년
傳于宋銓曰右副承旨入侍
정조 17년
吏曹口傳政事待敎徐有聞還付事承傳
정조 17년
有政吏批判書金思穆參判沈煥之參議李冕膺行都承旨徐鼎修進以鄭東愼爲承旨申大尹爲副修撰丁範祖爲兵曹參判曺允大爲刑曹參判金在鎭爲漢城庶尹沈師民爲內資奉事
정조 17년
兵批判書鄭好仁病參判林濟遠病參議睦萬中入直進參知李師濂病右承旨李勉兢進副司直丁範祖洪仁浩竝單付
정조 17년
徐鼎修啓曰新除授同副承旨鄭東愼卽爲牌招何如傳曰允
정조 17년
傳于金啓洛曰海西御史留待本道句管堂上有司堂上來待左右相入侍
정조 17년
傳于金啓洛曰坐直承旨入時
정조 17년
金啓洛啓曰左議政金履素右議政金憙海西句管堂上金思穆備局有司堂上鄭民始沈頤之尹行任海西御史洪大協依下敎來待矣傳曰入侍
정조 17년
以持平安廷善牌不進罷職傳旨傳于宋銓曰只推
정조 17년
宋銓啓曰持平南涑正言洪秀晩禁推事命下矣依定式遞差傳旨捧入之意敢啓傳曰今聞情勢似然竝與禁推分揀
정조 17년
以持平南涑正言洪秀晩再牌不進罷職傳旨傳于宋銓曰深夜再違雖未知情勢之如何極爲駭然禁推傳旨捧入
정조 17년
李勉兢以兵曹言啓曰依傳敎黃海道海州癸丑十一月當上番騎兵十名康翎上番騎兵三名甲寅正月當海州上番騎兵七名五月當京畿豐德上番騎兵二名黃海道海州上番騎兵三名延安上番騎兵六名白川上番騎兵七名限明年麥秋退番之意分付各該道臣何如傳曰允
정조 17년
金啓洛以弘文館言啓曰新除授副修撰申大尹時在忠淸道鎭川地經筵入番事緊請斯速乘馹上來事下諭傳曰允
정조 17년
金啓洛以戶曹言啓曰時御所內各司依定式發遣本曹佐郞臣徐洛修與兵曹參議臣睦萬中佐郞臣尹益烈東所衛將臣金箕衡西所衛將臣李思祚南所衛將臣金鼎鎭北所衛將臣金德秋眼同看審後有頉處別單書入而修改則擇日擧行何如傳曰允
정조 17년
金啓洛以戶曹言啓曰文昭殿碑閣蠶壇碑閣淨業院碑閣流霞亭追慕洞碑閣依定式發遣本曹郞廳奉審則文昭殿碑閣姑無頉處蠶壇碑閣庫庫雨漏連含二箇腐傷女防草一張脫落前面土墻一間頹圮淨業院碑閣雨漏三庫防草間間脫落流霞亭雨漏三庫萬懷堂雨漏三庫千慕堂雨漏二庫中門庫庫雨漏方椽一箇腐傷蓋板一立腐傷四面墻垣瓦子庫庫脫落追慕洞碑閣雨漏三庫防草間間脫落曲墻瓦子庫庫脫落分付各該司使之卽速修改之意敢啓傳曰知道
정조 17년
李勉兢以御營廳言啓曰依下敎本廳十月當上番豐德尤甚面里居中哨軍七十八名中更爲面面嚴査拔去三名後七十五名仍給來十月朔已受之料宣布德意下送本哨見減之數推移於四哨之內各成哨制自十月初一日輪回入直之意敢啓傳曰知道
정조 17년
李勉兢以義禁府言啓曰頃因湖西大同米全未納燕岐庇仁兩邑倅拿處傳旨傳敎內問于道臣當該守令指一指名狀問後拿囚事命下故指一狀問之意行會該道矣卽見該道道臣狀啓則燕岐前縣監黃運祚庇仁前縣監任長源指名以來而黃運祚以沃川郡守時在任所任長源下去全羅道寶城地云依例發遣府羅將竝拿來何如傳曰允
정조 17년
金履成以義禁府言啓曰申大儞杖一百收贖告身盡行追奪又五年禁錮咸鏡道鍾城府流三千里定配照律草記批旨內如有功議各減一等可也事命下矣申大儞六代祖景珍靖社原從功臣云功減一等杖一百收贖告身盡行追奪又五年禁錮徒三年定配之意敢啓傳曰知道
정조 17년
吏曹啓目粘連觀此弘文館修撰李相璜上疏則以爲臣與校理宋民載有舅甥應避之嫌所帶春秋兼銜亟命遞改亦爲白有臥乎所相避之法在下當遞修撰李相璜所兼春秋館記事官之任今姑減下何如判付啓依允
정조 17년
修撰李相璜疏曰伏以臣亦敗圈中一人也向蒙我殿下過加湔拂曲費造化抹圈而區別之特授而標異之恩諭鄭重嚴敎繼降臣亦忘廉冒恥出而膺命館職則持被庠銜則設試晏然若無故者然臣豈敢憑恃寵靈遽自異於圈中諸人哉誠以恩造至大義分莫嚴一身廉防有不暇顧也然而淸朝四維緣臣壞了撫躬自嗟無面可顯抑臣有至悲至切之懇仰首鳴號惟聖明哀矜而垂察焉臣夙賦畸窮幼而失怙母子煢煢是依是將而臣母柳年今七十衰病日深床笫爲命而如其病源實由於臣臣家素窶臣身無以自立臣母躬組織以佐臣讀手澣濯以資臣出遊辛勤養成式至今日而積瘁爲祟臣母則病矣臣不能盡爲子之職於臣母使臣母緣臣而病而臣或貪榮冒祿爲公事所拘牽將護不能以節藥餌不能以時則其於爲人子之心果何如也臣母病劇往往不省傍人而昏囈之語每呼臣名在傍則病思稍寬否則宛轉叫呼念臣不已臣於是尤不忍一日舍而之他況臣終鮮兄弟又無子女非臣則無以左右於母側者乎臣雖怵畏嚴命淹滯禁直而心嘗怦怦然如有所値直饌之傳饋朝衫之補綻又皆貽憂於臣母病裏勞勤得無有損乎每一念到方寸亂矣果然昨今家信諸症倍劇促臣歸視日三四至臣始焉嚴畏不敢言私末乃煎灼無以按住玆敢冒陳苦衷徑出禁扃蓋其積委深源非若一時疾恙可以容易痊除者如得數年之暇尋醫問方皆自臣身爇湯劑藥皆自臣手節宣調將備盡其宜則或庶幾因此而得效乎如其不效尙可以無憾於臣心亦可以小報劬勞之顯言之及此臣情亦慼孝理之天亦必有惻然而垂矜者矣伏乞聖慈哀其私而準其請特命選部刊臣名於朝籍姑勿檢擬得以專意救護俾伸至情仍治臣擅離之罪以肅紀綱焉臣不過顓蒙一物耳徒藉先蔭偏蒙眷渥有罪而涵假之隨事而庇覆之雨露生成居然八年于玆毛髪頂踵都非臣有母子相對私相攢祝曰此生此恩宜如何報也爲犬爲馬徒歸例語隕首結草猶屬他生惟有夷險向前燥濕不擇以效涓埃之報而臣今情日益苦勢日益窮猥徹私懇冀蒙恩暇向之區區所自矢者又將莫之遂心慙悼戰悸不知所云臣無任云云省疏具悉爾之情理曾所稔知何必乞得長暇然後可以養親乎爾其勿辭須於少間時供職
정조 17년
癸丑九月二十九日辰時上御重熙堂右承旨入侍時右承旨李勉兢假注書洪樂游記注官金良倜承膺祚以次進伏訖上命書傳敎曰昨筵旣有所奏爲民之意不待擧條啓下使之當日下送而今聞豐德三面之軍至於七十餘名之多當初二名之書送院中至於入稟處分道臣事萬萬疎忽該道臣從重推考更令該營相考居住面里依昨日下敎擧行後草記事海西尤甚邑及豐德三面如有兵曹騎兵軍與禁御軍限麥秋退番事亦爲分付該曹又命書傳敎曰在外承旨許遞政官牌招開政除郡時仍任取其執法近來文臣兼內乘之問夜喂馬看作恥事此人能修擧年亦老云司僕正鄭東愼見窠擬入事分付又命書傳敎曰承旨房仍右承旨爲兵房上曰上疏批答除非二品則當不書答曰二字而不察甚矣仍命書榻敎曰右承旨推考命讀公事書判付訖又命書傳敎曰注書徐有聞令該曹口傳還付翰林前假注書宋知濂仍察命退承史以次退出
정조 17년
癸丑九月二十九日午時上御重熙堂右副承旨入侍時右副承旨金啓洛假注書洪樂游記注官金良倜記事官徐有聞以次進伏訖上曰承旨近自北關而來今年穡事何如云耶啓洛曰北關不如南關而大體言之多有豐登處而餘皆免歉矣上曰巡歷果止何邑耶啓洛曰止於鏡城云矣命書公事判付訖命退承史以次退出